શાંતિકાકા નહાઇને રાબેતા મુજબ, પાણીની ભરેલી આખી ડોલ, ઉંચકીને, માથે રેડે ત્યારે જ એમને નહાવાનો સંતોષ થાય. આજે પણ ડોલ ઉંચકીને માથે રેડવા ગયા તો પાણી ભરેલી ડોલ ઉંચી જ ન થાય. થોડું પાણી પેઢુ પર રેડી દીધું તો યે અડધી ડોલ પણ ન ઉંચકાઈ. પાછુ થોડુ પાણી ઘૂટણ પર રેડી દીધું છતાં ય ડોલ ઉંચકવામાં શ્રમ પડ્યો એટલે ડોલ ઉંચકવાના પ્રયત્નો મુકી દીધા. અને ઉભા થવા ગયા તો ઉભા જ ન થવાય. દિવાલનો ટેકો લઈને કાકા ઉભા થયા. ટુવાલથી શરીર લુછ્યું અને લેંઘો પહેરવાનો પ્રયત્ન કર્યો તો એક પગ ઉંચો કરીને, બીજા પગમાં લેંઘો નાંખવાનું પણ થઈ ન શક્યું. એટલે પલંગની ઇસ પર નાગાપુગા બેસીને, વારાફરતી બન્ને પગ પર લેંઘો ચડાવ્યો.